На основу члана 4. Закона о јавним службама („Службени гласник РС“, бр. 42/91, 71/94, 79/2005 - др. закон, 81/2005 - испр. др. закона, 83/2005 - испр. др. закона и 83/2014 - др. закон), члана 487. Закона о привредним друштвима („Службени гласник РС“, бр. 36/2011, 99/2011, 83/2014-др. закон, 5/2015, 44/2018, 95/2018, 91/2019 и 109/2021) и члана 16. став 1. и члана 37. став 1. тачка 9. Статута Града Ниша („Службени лист Града Ниша", бр. 88/2008, 143/2016 и 18/2019),

Скупштина Града Ниша, на седници одржаној године, доноси

**Одлука**

**о оснивању Установе Дечији културно рекреативни центар Ниш**

Члан 1.

Град Ниш оснива **Установу Дечији културно рекреативни центар Ниш** спајањем установа Дечије одмаралиште „Дивљана“ Ниш и Дечији културни центар Ниш.

Установа **Дечији културно рекреативни центар Ниш** послује у складу са прописима о јавним службама.

Члан 2.

Установа послује под називом: **Дечији културно рекреативни центар Ниш**.

Скраћени назив Установе: **ДКРЦ**.

Седиште Установе је у Нишу, ул. 9. бригаде број 10.

Установа не може мењати назив и седиште, осим у поступку усаглашавања са оснивачким актом.

Члан 3.

Претежна делатност установе је:

- 90.04 - Рад уметничких установа.

Остале делатности Установе су:

9321 - делатност забавних и тематских паркова,

9329 - остале забавне и рекреативне делатности,

8891 - делатност дневне бриге о деци,

7911 - делатност путничке агенције,

5520 - одмаралишта и слични објекти за краћи боравак,

4711 - трговина на мало у неспецијализованим продавницама, претежно храном, пићима и дуваном,

4719 - остала трговина на мало у неспецијализованим продавницама,

5621 - кетеринг,

5610 - делатности ресторана и покретних угоститељских објеката,

4939 - остали превоз путника у копненом саобраћају.

Установа не може променити делатност без сагласности оснивача.

Члан 4.

Установа **Дечији културно рекреативни центар Ниш (у даљем тексту Установа)** као правни следбеник, послује средствима, правима и обавезама Установа Дечије одмаралиште „Дивљана“ Ниш и Дечији културни центар Ниш која се затекну у њиховим пословним евиденцијама, о чему се сачињава Записник између овлашћених лица правног следбеника и правних претходника и што представља оснивачки капитал Установе.

Члан 5.

Установа има искључиво право на обављање следеће делатности:

- да организује боравак, одмор, рекреацију и климатски опоравак предшколске деце са територије Града Ниша уписане у предшколске установе чији је оснивач Град Ниш,

- да организује рекреативни боравак корисника Центра за пружање услуга социјалне заштите “Мара” Ниш.

- да организује боравак, одмор, рекреацију и климатски опоравак школске деце са територије Републике Србије, уписане у основне и средње школе.

Члан 6.

Установа стиче средства за обављање делатности из:

- средства буџета,

- средства од донатора и спонзора

- средства која приходује Установа од пружања услуга корисницима,

- средства која се остваре из других извора.

Земљишта, зграде и друга средства која су стечена, односно која стекне Установа су у јавној својини и користе се за обављање делатности утврђене овом одлуком у складу са законом.

Члан 7.

Оснивач прати рад и услове рада Установе и учествује у отклањању околности које би могле негативно да утичу на делатност Установе.

Оснивач има право:

- да директору и Управном одбору предлаже мере у циљу остваривања делатности Установе,

- да тражи подношење ванредног извештаја, као и других извештаја о раду и пословању Установе,

- да разматра све иницијативе и предмете који се односе на обезбеђење услова за остваривање функција и задатака Установе и у оквиру својих надлежности предузима потребне мере за њихову реализацију.

Члан 8.

Органи Установе су: Директор, Управни одбор и Надзорни одбор.

Директора, Управни и Надзорни одбор именује и разрешава Скупштина Града на период од четири године.

Члан 9.

Директор Установе именује се на основу претходно спроведеног конкурса, на период од четири године и може бити поново именован.

Дужност директора Установе престаје на начин и под условима предвиђеним законом.

Члан 10

За директора Установе може бити именовано лице које испуњава следеће услове и то:

1) високо образовање: на основним академским студијама у обиму од најмање 240 ЕЦПБ бодова, односно специјалистичким струковним студијама, по пропису који уређује високо образовање, почев од 10. септембра 2005. године, односно на основним студијама у трајању од најмање четири године, по пропису који је уређивао високо образовање до 10. септембра 2005.

2) да има најмање пет година радног искуства у струци

3) да није осуђивано правоснажном пресудом за кривично дело или привредни преступ

4) да је држављанин Републике Србије.

Статутом Установе могу се прописати и други услови за именовање директора.

Члан 11.

Скупштина Града може именовати вршиоца дужности директора Установе без претходно спроведеног јавног конкурса када директору престане дужност пре истека мандата, односно када јавни конкурс за директора није успео.

Вршилац дужности директора може обављати ту функцију најдуже једну годину.

Исто лице не може бити два пута именовано за вршиоца дужности директора из става 1. овог члана.

Вршилац дужности директора мора да испуњава услове за избор кандидата за директора прописане законом.

Вршилац дужности директора има сва права, обавезе и овлашћења директора.

Члан 12.

Директор Установе:

1. Организује и руководи радом Установе,

2. Доноси акт о организацији и систематизацији послова и друга општа акта у складу са законом и Статутом Установе,

3. Извршава одлуке Управног одбора Установе,

4. Заступа Установу,

5. Стара се о законитости рада Установе,

6. Одговоран је за спровођење програма рада Установе,

7. Одговоран је за материјално-финансијско пословање Установе,

8. Врши друге послове утврђене законом и Статутом Установе.

Градоначелник Града Ниша даје сагласност на акт о организацији и систематизацији послова.

Члан 13.

Установом управља Управни одбор.

Управни одбор Установе има пет чланова.

Чланове Управног одбора именује и разрешава Скупштина Града.

Председника Управног одбора именује Скупштина Града из реда чланова Управног одбора.

Два члана Управног одбора именују се из реда запослених у Установи, на предлог репрезентативног синдиката Установе, а уколико не постоји репрезентативни синдикат, на предлог већине запослених.

Чланови Управног одбора именују се на период од четири године и могу бити именовани највише два пута.

У случају спречености председника Управног одбора, седницу Управног одбора може заказати и њој председавати најстарији члан Управног одбора.

Дужност члана Управног одбора Установе престаје на начин и под условима предвиђеним законом.

Члан 14.

Скупштина Града може, до именовања председника и чланова Управног одбора Установе, да именује вршиоце дужности председника и чланова Управног одбора.

Скупштина Града може именовати вршиоце дужности председника и чланова Управног одбора Установе и у случају када председнику или члану Управног одбора престане дужност пре истека мандата.

Вршилац дужности председника, односно члана, Управног одбора може обављати ту функцију најдуже годину дана.

Члан 15.

Управни одбор Установе:

1. Доноси Статут,

2. Доноси друге опште акте Установе, предвиђене законом и Статутом,

3. Утврђује пословну и развојну политику,

4. Одлучује о пословању Установе,

5. Доноси програм рада Установе, на предлог директора,

6. Доноси годишњи финансијски план,

7. Усваја годишњи обрачун,

8. Усваја годишњи извештај о раду и пословању,

9. Даје предлог о статусним променама, у складу са законом,

10. Доставља Скупштини образложен предлог листе кандидата за директора,

11. Закључује уговор о раду са директором, на одређено време, до истека рока на који је изабран, односно до његовог разрешења, а када је за директора именовано лице које је већ запослено у Установи на неодређено време, закључује анекс уговора о раду, у складу са Законом о раду,

12. Одлучује о другим питањима утврђеним законом и Статутом.

Скупштина Града даје сагласност на акте из става 1. тачка 1), 5) и 6) овог члана.

Члан 16.

Надзорни одбор обавља надзор над пословањем Установе.

Надзорни одбор има три члана.

Чланове Надзорног одбора именује и разрешава Скупштина Града.

Председника Надзорног одбора именује и разрешава Скупштина Града из реда чланова Надзорног одбора.

Један члан надзорног одбора именује се из реда запослених у Установи, на предлог репрезентативног синдиката Установе, а уколико не постоји репрезентативни синдикат, на предлог већине запослених.

Чланови Надзорног одбора именују се на период од четири године и могу бити именовани највише два пута.

За члана Надзорног одбора Установе не може бити именовано лице које је члан Управног одбора Установе.

У случају спречености председника Надзорног одбора, седницу Надзорног одбора може заказати и њоме председавати најстарији члан Надзорног одбора.

Дужност члана Надзорног одбора Установе престаје на начин и под условима предвиђеним законом.

Члан 17.

Скупштина Града може до именовања председника и чланова Надзорног одбора да именује вршиоца дужности председника и чланова Надзорног одбора.

Скупштина Града може именовати вршиоца дужности председника и члана Надзорног одбора Установе и у случају када председнику или члану Надзорног одбора престане дужност и пре истека мандата.

Вршилац дужности председника односно члана Надзорног одбора може обављати ту функцију најдуже годину дана.

Члан 18.

Надзорни одбор најмање једном годишње подноси извештај о раду Скупштини Града.

Члан 19.

За вршиоца дужности директора Установе именује се лице које ће до именовања директора установе обављати његове послове и вршити његова овлашћења, представљати и заступати Установу и обављати и све друге послове предвиђене позитивним прописима и овом Одлуком, са свим правима, обавезама и одговорностима органа руковођења.

Члан 20.

Вршилац дужности директора Установе има обавезу да у року од 30 дана од дана ступања на снагу ове одлуке сачини записник са овлашћеним лицима Дечијег одмаралишта "Дивљана" Ниш и Дечијег културног центра Ниш о средствима, правима и обавезама која Установа преузима од њих.

Вршилац дужности директора Установе има обавезу да изврши упис Установе у регистар установа који води одговарајући државни орган, донесе акт о организацији и систематизацији послова и исти достави Градоначелнику на сагласност, као и да о томе поднесе извештај Скупштини Града Ниша.

Члан 21.

Вршилац дужности директора Установе је у обавези да распореди запослене у року од 15 дана од дана ступања на снагу Правилника о организацији и систематизацији послова Установе.

Члан 22.

Даном уписа Установе **Дечији културно рекреативни центар Ниш** у регистар установа који води одговарајући државни орган престају да постоје Установа Дечије одмаралиште „Дивљана“ Ниш и Дечији културни центар Ниш.

Вршилац дужности директора је у обавези да благовремено покрене поступак брисања установа Дечије одмаралиште „Дивљана“ Ниш и Дечији културни центар Ниш.

Члан 23.

Органима установа Дечије одмарaлиште "Дивљана“ Ниш и Дечији културни центар Ниш, престаје мандат даном уписа Установе у регистар установа.

Члан 24.

На питања која нису регулисана овом одлуком непосредно се примењују одредбе закона и других прописа које се односе на рад установа.

Члан 25.

Даном уписа Установе у регистар установа престаје да важи Одлука о оснивању Установе Дечије одмаралиште „Дивљана“ Ниш („Сл. лист Града Ниша“, бр. 84/2009, 94/2010, 20/2011 и 26/2014) и Одлука о оснивању Дечијег културног центра Ниш („Сл. лист Града Ниша“ бр. 112/2018 и 99/20).

Члан 26.

Ова одлука ступа на снагу даном објављивања у „Службеном листу Града Ниша“.

Број:

У Нишу:

**СКУПШТИНА ГРАДА НИША**

Председник

доц. др Бобан Џунић

***О б р а з л о ж е њ е***

Правни основ за доношење ове Одлуке је члан 4. Закона о јавним службама („Службени гласник РС“, бр. 42/91, 71/94, 79/2005 - др. закон, 81/2005 - испр. др. закона, 83/2005 - испр. др. закона и 83/2014 - др. Закон), којим је прописано да установу може основати и јединица локалне самоуправе, као и члан 12. истог Закона, којим је прописано да се на оснивање, организацију и рад установе сходно примењују одредбе прописа које се односе на предузећа, ако законом другачије није одређено.

Такође, чланом 487. Закона о привредним друштвима („Службени гласник РС“, бр. 36/2011, 99/2011, 83/2014-др. закон, 5/2015, 44/2018, 95/2018, 91/2019 и 109/2021), је прописано да се два или више друштава могу спојити оснивањем новог друштва и преношењем на то друштво целокупне имовине и обавеза, чиме друштва која се спајају престају да постоје без спровођења поступка ликвидације.

Чланом 498. истог Закона, прописано је да Скупштина одобрава нацрт уговора о статусној промени, када тај уговор није закључен до дана одржавања седнице скупштине и истовремено усваја оснивачки акт друштва које настаје статусном променом.

Управни одбори установа Дечији културни центар Ниш и Дечије одмаралиште „Дивљана“ донели су своје одлуке којима су предложили статусну промену спајања основањем нове установе и дали сагласност на нацрт уговора којим се предлаже статусна промена спајања установе Дечији културни центар Ниш и установе Дечије одмаралиште „Дивљана“ Ниш и оснивање нове установе Дечији културно рекреативни центар Ниш. Уз Нацрт уговора о статусној промени спајања, као прилог Нацрта уговора достављен је и Предлог одлуке о оснивању Установе Дечији културно рекреативни центар Ниш. На основу достављених аката, а у складу са важећим прописима, Градска управа за друштвене делатности је израдила Нацрт одлуке о статусној промени спајања оснивањем нове установе.

Предлаже се ступање на снагу ове одлуке даном објављивања у „Службеном листу Града Ниша“ како би се што пре створили услови за обављање неопходних радњи за регистрацију нове установе код надлежног органа.

У циљу повећања ефикасности пословања и управљања обе установе, смањења трошкова и повећања економичности у раду, Градска управа за друштвене делатности доставља Предлог одлуке о оснивању Установе Дечији културно рекреативни центар Ниш и предлаже њено доношење.

**Градска управа за друштвене делатности**

вршилац дужности начелника

Градске управе за друштвене делатности

Данијела Спасовић